CELEX: 62006TN0347
Language: el
Date: 2006-12-04 00:00:00
Title: Υπόθεση T-347/06: Προσφυγή της 4ης Δεκεμβρίου 2006 — Nynäs Petroleum και Nynas Belgium κατά Επιτροπής

27.1.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 20/19
            
         Προσφυγή της 4ης Δεκεμβρίου 2006 — Nynäs Petroleum και Nynas Belgium κατά Επιτροπής
   (Υπόθεση T-347/06)
   (2007/C 20/27)
   Γλώσσα διαδικασίας: η αγγλική
   Διάδικοι
   
      Προσφεύγουσες: AB Nynäs Petroleum (Στοκχόλμη, Σουηδία) και Nynas Belgium AB (Zaventem, Βέλγιο) (εκπρόσωποι: A. Howard, Barrister, και M. Dean, Solicitor)
   
      Καθής: Επιτροπή των Ευρωπαϊκών Κοινοτήτων
   Αιτήματα των προσφευγουσών
   Οι προσφεύγουσες ζητούν από το Πρωτοδικείο:
   
               —
            
            
               Να ακυρώσει το άρθρο 1 της αποφάσεως στο μέτρο που καταλογίζει ευθύνη εις ολόκληρον και αλληλεγγύως της AB Nynas·
            
         
               —
            
            
               Να ακυρώσει το άρθρο 2 της αποφάσεως στο μέτρο που επιβάλλει πρόστιμο 13.5 εκατομμυρίων ευρώ στη Nynas, ή επικουρικώς, να μειώσει το πρόστιμο αυτό· και
            
         
               —
            
            
               Να καταδικάσει την Επιτροπή στα δικαστικά έξοδα.
            
         Λόγοι ακυρώσεως και κύρια επιχειρήματα
   Οι προσφεύγουσες ζητούν μερική ακύρωση της αποφάσεως C(2006) 4090 τελικό της Επιτροπής, της 13ης Σεπτεμβρίου 2006 (υπόθεση COMP/F/38.456 — Bitumen — NL), με την οποία η Επιτροπή διαπίστωσε ότι οι προσφεύγουσες, από κοινού με άλλες επιχειρήσεις, παραβίασαν το άρθρο 81 ΕΚ καθορίζοντας κατά συνήθη και συλλογικό τρόπο, για τις αγοραπωλησίες ασφάλτου στην Ολλανδία, όσον αφορά τη χονδρική τιμή, ομοιόμορφη έκπτωση επί της χονδρικής τιμής για τους κατασκευαστές οδών που συμμετείχαν στη σύμπραξη και μικρότερη έκπτωση επί της χονδρικής τιμής για τους μη συμμετέχοντες κατασκευαστές.
   Προς στήριξη της προσφυγής τους, οι προσφεύγουσες προβάλλουν, πρώτον, ότι η Επιτροπή, κρίνοντας ότι η Nynäs Petroleum είναι υπεύθυνη, αλληλεγγύως και εις ολόκληρον, με τη Nynas Belgium, υπέπεσε σε νομική πλάνη και εσφαλμένη εκτίμηση, διότι η Nynas Belgium ενήργησε ως αυτοτελές νομικό πρόσωπο το οποίο καθόρισε την εμπορική του πολιτική ανεξάρτητα από τη Nynäs Petroleum. Σύμφωνα με τις προσφεύγουσες, η Επιτροπή δεν απέδειξε ότι η Nynäs Petroleum είχε την εξουσία να ορίζει τις πράξεις της Nynas Belgium σε βαθμό που να της αφαιρεί οποιαδήποτε πραγματική ανεξαρτησία ως προς τον καθορισμό της χάραξης δικής της πορείας στην αγορά.
   Δεύτερον, οι προσφεύγουσες ισχυρίζονται ότι η Επιτροπή δεν έλαβε υπόψη της τις διατάξεις της ανακοίνωσης περί ευμενούς μεταχείρισης (1), αντίθετα με τις αρχές της δικαιολογημένης εμπιστοσύνης και της ίσης μεταχείρισης, κατά την εκτίμηση της αξίας της πληροφορίας που έδωσαν με δική τους πρωτοβουλία οι προσφεύγουσες σύμφωνα με το μέρος B της ανακοίνωσης περί ευμενούς μεταχείρισης και αρνήθηκε να χορηγήσει στις προσφεύγουσες μείωση του προστίμου λόγω συνεργασίας. Οι προσφεύγουσες ισχυρίζονται ότι η Επιτροπή υπέπεσε, μεταξύ άλλων, σε σφάλμα εκτιμήσεως και νομική πλάνη ως εξής:
   
               —
            
            
               η Επιτροπή εσφαλμένα συμπέρανε ότι η πληροφορία που έδωσαν οι προσφεύγουσες δεν ενίσχυσε την προσπάθεια της Επιτροπής να αποδείξει την παράβαση, επειδή άλλοι συμμετέχοντες στη σύμπραξη είχαν ήδη παραδεχθεί την παράβαση και άλλοι που απήντησαν στο αίτημα παροχής πληροφοριών είχαν ήδη επιβεβαιώσει την ύπαρξη ενός συστήματος συνεδριάσεων·
            
         
               —
            
            
               η Επιτροπή εσφαλμένα συμπέρανε ότι οι πληροφορίες που παρείχαν οι προσφεύγουσες δεν είχαν σημαντική πρόσθετη αξία.
            
         
      (1)  Ανακοίνωση της Επιτροπής σχετικά με τη μη επιβολή και τη μείωση των προστίμων σε περιπτώσεις συμπράξεων (καρτέλ), (ΕΕ (2002) C 45, σ. 3).